CELEX: 
Language: et
Date: 2018-12-14 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määruse (EL) nr 515/2014 (millega luuakse Sisejulgeolekufondi osana välispiiride ja viisade rahastamisvahend) II lisa

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu määrusega (EL) nr 515/2014
                  1
               , millega luuakse Sisejulgeolekufondi osana välispiiride ja viisade rahastamisvahend, antakse komisjonile õigus võtta vastu delegeeritud õigusakte määruse artiklis 17 sätestatud tingimuste kohaselt.
            
            
               Määruse (EL) nr 515/2014 artikli 7 lõikega 2 antakse komisjonile õigus võtta vastu delegeeritud õigusakte, et vajaduse korral, sh seoses vahekokkuvõtte tegemisega, II lisas sätestatud erimeetmed läbi vaadata.
            
            
               Rändevoogude dünaamiline olemus eeldab ühist paindlikku lähenemisviisi, mis annab nõuetekohase vastuse ELi ja selle liikmesriikide poliitika arengusuundadele ja rahastamisvajadustele, eelkõige nendele liikmesriikidele, mille välispiirid on suure rändesurve all. 
            
            
               Seoses sellega peaks Sisejulgeolekufond ja eelkõige välispiiride ja viisade rahastamisvahend suutma pakkuda piisavat rahalist toetust ELi poliitikameetmete rakendamiseks, nagu näiteks esmase vastuvõtu süsteem, nagu on kirjeldatud Euroopa Komisjoni 13. mail 2015 esitatud
                  2
                ja Euroopa Ülemnõukogu 25. ja 26. juunil 2015 heakskiidetud Euroopa rände tegevuskavas
                  3
               . Esmase vastuvõtu süsteemi kaudu pakub EL operatiivtuge liikmesriikidele, keda mõjutab ebaproportsionaalselt suur rändesurve ELi välispiiridel. Operatiivtugi hõlmab integreeritud, ulatuslikku ja sihipärast abi, mida antakse jagatud solidaarsuse ja vastutuse vaimus ning eesmärgiga tagada Schengeni ala terviklikkus. 
            
            
               Seoses liikmesriikide riiklike programmide vahekokkuvõttega, mis tehakse määruse (EL) nr 514/2014 artikli 15 raamistiku kohaselt, ja võttes arvesse eespool nimetatud ELi poliitilisi prioriteete, tehti kindlaks liikmesriikide täiendava rahastuse vajadused piirikontrollitegevuse puhul, eelkõige liikmesriikides, mis seisavad silmitsi suure rändesurvega välispiiridel. 
            
            
               Selliste jõupingutuste toetamise vajadust on Euroopa Ülemnõukogu rõhutanud oma 28. juuni 2018. aasta järeldustes, milles kutsuti üles vabatahtlikkuse alusel looma ELi territooriumil kontrollitavaid keskuseid ning suurendama koostööd kolmandate riikidega, et tugevdada nende piirihaldussuutlikkust.
            
            
               Selliseid rahastamisvajadusi peaks rahuldama võimalikult asjakohaselt, kasutades kõige sobivamat rahastamisvahendit.
            
            
               Võttes arvesse rahastamisvajaduste eripära, ei ole liikmesriikide riiklike programmide täiendav rahastus jaotamispõhimõtte alusel, mida kasutati iga liikmesriigi põhisumma jaotamiseks, sobiv vahend, kuna see ei võimaldaks keskenduda suure rändesurvega silmitsi seisvate liikmesriikide vajadustele ja tagada piirikontroll ELi välispiiridel.
            
            
               Erakorralise abi kasutamine ei ole samuti sobiv valik, kuna põhimõtteliselt nõuab see väga spetsiifilisi asjaolusid, nimelt hädaolukorda, mis on kindlaks määratud määruse (EL) nr 515/2014 artikli 2 punktis f. Lisaks toimub erakorralise abi raames rahastamine projektipõhise lähenemisviisi kohaselt ja lühikest aega (reeglina maksimaalselt 12 kuud), vastupidiselt riikliku programmi kaudu pakutava rahastuse mitmeaastasele perspektiivile. 
            
            
               Erimeetmete kasutamine jagatud eelarve täitmise raames võimaldab konkreetsete olukordade dünaamika ja eripärade korral paindlikumalt kohandusi teha, kuna need pakuvad kohandatud lähenemisviisi täiendavate rahaliste vahendite suunamiseks liikmesriikidesse, et toetada konkreetset Sisejulgeolekufondi välispiiride ja viisade aga seotud tegevust. Täiendavat rahalist toetust vajavate tegevuste (nt esmase vastuvõtu süsteemi rakendamine) väga spetsiifilise laadi tõttu loetakse kõige sobivamaks rahastamisvahendiks erimeetmeid. 
            
            
               Praegu on määruse (EL) nr 515/2014 II lisas loetletud kaks erimeedet. Üks on vähemalt kahe liikmesriigi vaheline ühismeede ja käsitleb konsulaarkoostööd, teine erimeede on seotud transpordivahendite ja operatiivseadmete ostmisega, mis ühisoperatsioonide korral antakse Euroopa Piiri- ja Rannikuvalve Ameti käsutusse.
            
            
               Kuna olemasolevad erimeetmed ei võimalda vahekokkuvõtte raames kindlaks määratud tegevuste liiki toetada, on vaja lisada uus erimeede määruse (EL) 515/2014 asjaomasesse lisasse. See erimeede aitaks kaasa esmase vastuvõtu süsteemi rakendamisele ja toetaks seega integreeritud piirihaldust, tagades liidu välispiiride tõhusa kontrolli ja kaitse. 
            
            
               Lisaks annab selline erimeetmete loetelu muutmine liikmesriikide konkreetsetele vajadustele vastamiseks, nagu on ette nähtud välispiiride ja viisade rahastamisvahendi (osa Sisejulgeolekufondist) õiguslikus aluses, võimaluse suurendada ELi lisaväärtust rändevoogude juhtimise kontekstis.
            
            
               2.ENNE ÕIGUSAKTI VASTUVÕTMIST TOIMUNUD KONSULTATSIOONID
            
            
               Parema õigusloome eeskirjade ja määruse (EL) 515/2014 põhjenduse 40 kohaselt peaks komisjon delegeeritud õigusaktide koostamise jooksul pidama asjakohaseid konsultatsioone, sh ekspertide tasandil. Selline konsulteerimine toimus kirjaliku menetluse teel 4. juunist kuni 20. juunini 2018, kuna küsimuse arutamiseks 6. juuniks 2018 kokku kutsutud ekspertide tasandi kohtumisele registreerus väga vähe osalejaid ja seetõttu see tühistati. 
            
            
               Liikmesriikide ekspertidelt saadud märkusi võeti nõuetekohaselt arvesse komisjoni delegeeritud määruse eelnõus.
            
            
               Parema õigusloome eeskirjade kohaselt leidis pärast talitustevahelist konsulteerimist aset tagasiside andmine. Tagasiside andmise periood lõppes 22. oktoobril 2018. Märkusi ei esitatud.
            
         
         
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) nr 515/2014 artikli 7 lõikega 2 antakse komisjonile õigus võtta vastu delegeeritud õigusakte, et muuta määruse II lisa, milles on sätestatud erimeetmete loetelu.
            
            
               Määruse (EL) nr 515/2014 artikliga 17 sätestatakse delegeeritud volituste rakendamine ja eelkõige tingimused, mille alusel komisjonile antakse delegeeritud õigusaktide vastuvõtmise õigus.
            
            
            
               KOMISJONI DELEGEERITUD MÄÄRUS (EL) …/…,
            
            
               14.12.2018,
            
            
               millega muudetakse Euroopa Parlamendi ja nõukogu määruse (EL) nr 515/2014 (millega luuakse Sisejulgeolekufondi osana välispiiride ja viisade rahastamisvahend) II lisa
               
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 16. aprilli 2014. aasta määrust (EL) nr 515/2014, millega luuakse Sisejulgeolekufondi osana välispiiride ja viisade rahastamisvahend ning tunnistatakse kehtetuks otsus nr 574/2007/EÜ
                  4
               , eriti selle artikli 7 lõiget 2,
            
            
               ning arvestades järgmist:
            
            
               (1)Määruse (EL) nr 515/2014 artiklis 7 viidatakse erimeetmeteks kättesaadavatele vahenditele, mida eraldatakse liikmesriikidele. 
            
            
               (2)Euroopa Paralamendi ja nõukogus määruse (EL) nr 514/2014 artiklis 15
                  5
                osutatud vahekokkuvõtte raames tehti kindlaks liikmesriikide vajadused täiendava rahastuse järele piirihalduse valdkonnas. 
            
            
               (3)Vahekokkuvõtte tegemisel tehti kindlaks vajadus piisava rahalise toetuse järele piirikontrollitegevuste puhul, eelkõige esmase vastuvõtu piirkondades, nagu on kindlaks määratud määruse (EL) nr 2016/1624 artikli 2 lõigus 10
                  6
               , või muudes piirkondades, mis seisavad silmitsi sarnase olemasoleva või võimaliku suure ja ebaproportsionaalse rändesurvega. 
            
            
               (4)Euroopa Liidu toetust sellistele jõupingutustele on rõhutatud Euroopa Ülemnõukogu 28. juuni 2018. aasta järeldustes, milles kutsuti üles vabatahtlikkuse alusel looma ELi territooriumil kontrollitavaid keskuseid ning suurendama koostööd kolmandate riikidega, et tugevdada nende piirihaldussuutlikkust.
            
            
               (5)Määruse (EL) nr 515/2014 II lisas sätestatud olemasolevas erimeetmete nimekirjas pakutakse liikmesriikidele täiendavate rahaliste vahendite saamiseks kaht erimeedet.
            
            
               (6)Rahalisi vahendeid esmase vastuvõtu süsteemi või sarnaste süsteemide rakendamiseks vajalikkeks tegevusteks ei saa praeguse erimeetmete loetelu kaudu piisavalt suunata. Seetõttu on selle loetelu muutmine parim viis tagada Sisejulgeolekufondi (välispiirid ja viisad) paindlikkus.
            
            
               (7)Määruse (EL) nr 515/2014 II lisasse uue erimeetme lisamine aitaks kaasa liidu välispiiride tõhusale kontrollile. See oleks kooskõlas kõnealuse määruse artikli 3 lõike 2 punktis b sätestatud erieesmärgiga toetada integreeritud piirihaldust, hõlbustades rahvusvahelise kaitse kättesaadavust neile, kes seda vajavad.
            
            
               (8)Sellise uue erimeetme lisamine, mis peegeldab liikmesriikide hiljutist poliitilist arengut ja rahastamisvajadusi, looks märkimisväärset lisaväärtust, kuna see aitaks leevendada survet rändajate ja varjupaigataotlejate voogudest enim mõjutatud liikmesriikidele ja seega liidule kui tervikule.
            
         
         
            
               (9)Et erimeedet oleks võimalik viivitamata kohaldada, pidades silmas eespool nimetatud kiireloomulisi rahastamisvajadusi, peaks määrus jõustuma järgmisel päeval pärast selle avaldamist Euroopa Liidu Teatajas.
            
            
               (10)Määrust (EL) nr 515/2014 tuleks seetõttu vastavalt muuta, 
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 515/2014 II lisasse lisatakse järgmine punkt 3:
            
            
               „3. Määruse (EL) nr 2016/1624 artikli 2 lõikes 10 määratletud esmase vastuvõtu piirkondade loomine, arendamine ja käitamine, sealhulgas selliste teenuste osutamine nagu isiku tuvastamine, sõrmejälgede võtmine, julgeolekukontroll ja arstlik läbivaatus, küsitlemine, teabe andmine, registreerimine ja esmane vastuvõtt, või muude esmase vastuvõtu menetlusi või sarnaseid menetlusi kohaldavate piirkondade loomine, arendamine ja käitamine, nt liikmesriikide loodud kontrollitavad keskused, samuti eespool nimetatud teenuste osutamine piiripunktides, mis seisavad silmitsi sarnase olemasoleva või võimaliku suure ja ebaproportsionaalse rändesurvega, sealhulgas vajaduse korral piirihaldustegevuste toetamine kolmandates riikides.“
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            
            
               Brüssel, 14.12.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 16. aprilli 2014. aasta määrus (EL) nr 515/2014, millega luuakse Sisejulgeolekufondi osana välispiiride ja viisade rahastamisvahend ning tunnistatakse kehtetuks otsus nr 574/2007/EÜ (ELT L 150, 20.5.2014, lk 143).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        Dokument EUCO 22/15 CO EUR 8 CONCL 3.
               
               
                  
                     (4)
                  
                        ELT L 150, 20.5.2014, lk 143.
               
               
                  
                     (5)
                  
                        Euroopa Parlamendi ja nõukogu 16. aprilli 2014. aasta määrus (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted (ELT L 150, 20.5.2014, lk 112).
               
               
                  
                     (6)
                  
                        Euroopa Parlamendi ja nõukogu 14. septembri 2016. aasta määrus (EL) 2016/1624, mis käsitleb Euroopa piiri- ja rannikuvalvet ning millega muudetakse Euroopa Parlamendi ja nõukogu määrust (EL) 2016/399 ning tunnistatakse kehtetuks Euroopa Parlamendi ja nõukogu määrus (EÜ) nr 836/2007, nõukogu määrus (EÜ) nr 2007/2004 ning nõukogu otsus 2005/267/EÜ (ELT L 251, 16.9.2016, lk 1).